62000CJ0087_MT
Partijiet
Motivi tas-sentenza
Parti operattiva
Partijiet
Fil-kawża C-87/00
li għandha bħala suġġett talba għal deċiżjoni preliminari taħt l-Artikolu 234 KE,
imressqa mill-Giudice della pace ta' Genova (L-Italja), b'deċiżjoni tat-28 ta' Frar 2000, li waslet fil-Qorti tal-Ġustizzja fis-7 ta' Marzu 2000, fil-proċedura
Roberto Nicoli
vs
Eridania SpA,
IL-QORTI TAL-ĠUSTIZZJA (It-Tieni Awla),
komposta minn C. W. A. Timmermans, President ta' l-Awla, C. Gulmann, R. Schintgen,  F. Macken u N. Colneric (Relatur), Imħallfin,
Avukat Ġenerali: Poiares Maduro,
Reġistratur: L. Hewlett, Amministratur Prinċipali,
wara li kkunsidrat il-proċedura bil-miktub u wara s-seduta tal-25 ta' Marzu 2004,
wara li kkunsidrat l-osservazzjonijiet ippreżentati:
·għal M. Nicoli, minn G. Conte u B. Della Barile, Avukati,
·għal Eridania SpA, minn I. Vigliotti u C. Cacciapuoti, Avukati,
·għall-Gvern Taljan, minn I. M. Braguglia, bħala aġent, assistit minn G. De Bellis u A. Cingolo, Avukati ta' l-Istat,
·għall-Kunsill ta' l-Unjoni Ewropea, minn F. P. Ruggeri Laderchi, bħala aġent,
·għall-Kummissjoni tal-Komunitajiet Ewropew, minn C. Cattabriga u L. Visaggio, bħala aġenti,
wara li semgħet il-konklużjonijiet ta' l-Avukat Ġenerali, ippreżentati fis-seduta tat-18 ta' Mejju 2004,
tagħti l-preżenti
Sentenza
Motivi tas-sentenza
1.
It-talba għal deċiżjoni preliminari tirrigwarda l-interpretazzjoni tar-Regolament (KEE) Nru 1785/81 tal-Kunsill, tat-30 ta' Ġunju 1981, dwar l-organizzazzjoni komuni tas-swieq fis-settur taz-zokkor (ĠU L 177. p. 4), hekk kif emendat mir-Regolament (KE) Nru 1101/95 tal-Kunsill, ta' l-24 ta' April 1995 (ĠU L 110, p. 1, iktar 'il quddiem ir-"Regolament Nru 1785/81), u fuq il-validità tar-Regolament (KE) Nru 1361/98 tal-Kunsill, tas-26 ta' Ġunju 1998, li jistabbilixxi, għas-sena tas-suq 1998/1999, il-prezzijiet derivati ta' l-intervent għaz-zokkor abjad, il-prezz ta' l-intervent għaz-zokkor mhux maħdum, il-prezzijiet minimi tal-pitrava A u tal-pitrava B, kif ukoll l-ammont tal-ħlas għall-kumpens ta' l-ispejjeż ta' magazzinaġġ (ĠU L 185, p. 3).
2.
Din it-talba ġiet ippreżentata fil-kuntest ta' kawża bejn is-Sur Nicoli, produttur tal-pitravi fl-Italja, għall-kumpannija Eridania SpA (iktar 'il quddiem "Eridania"), impriża li timmanifattura z-zokkor, li lilha s-Sur Nicoli pprovda pitravi zokkrija, fir-rigward tal-fondatezza tal-kwalifika ta' l-Italja bħala żona bla żbilanċ għas-sena tas-suq 1998/1999 u, konsegwentement, tan-nuqqas ta' prezz idderivat ta' l-intervent għaz-zokkor abjad għaż-żoni ta' dan l-Istat Membru kif ukoll ta' prezzijiet minimi miżjuda li għandhom jitħallsu lill-produtturi ta' pitravi.
Il-kuntest ġuridiku
L-organizzazzjoni komuni tas-swieq fis-settur taz-zokkor
3.
Fil-kuntest ta' l-organizzazzjoni komuni tas-swieq fis-settur taz-zokkor (iktar 'il quddiem l-"OKS taz-zokkor"), ir-Regolament Nru 1785/81 stabbilixxa, fit-Titolu I tiegħu, skema ta' prezzijiet u, fit-Titolu III tiegħu, skema ta' kwoti.
4.
Fir-rigward ta' l-iskema ta' kwoti, għal kull Stat Membru hija allokata, b'mod partikolari, kwantità bażika ta' produzzjoni nazzjonali. Din ta' l-aħħar hija maqsuma, f'kull wieħed mill-Istati Membri, in funzjoni ta' kriterji stabbiliti mir-Regolament Nru 1785/81, bejn l-impriżi li jipproduċu taħt forma ta' kwoti ta' produzzjoni A u B. Dawn iż-żewġ kwoti jibbenefikaw minn garanzija ta' bejgħ permezz ta' prezz ta' l-intervent għaz-zokkor abjad, kemm fis-suq komunitarju kemm fl-Istati terzi, u minn remunerazzjoni adegwata, li tinsab madankollu fuq livell ugwali, minħabba li l-kwota B hija suġġetta għal kontribuzzjonijiet iktar għolja. Meta l-produzzjoni żejda, imsejħa "zokkor C", ma jiġux imqiegħda 'l quddiem, mill-impriżi li jipproduċu, fil-limitu tal-kwantitajiet stabbiliti, għas-sena tas-suq ta' wara u skond il-produzzjoni ta' din is-sena, hija għandha tiġi esportata lejn l-Istati terzi bla ebda intervent min-naħa tal-Komunità.
5.
Fir-rigward ta' l-iskema tal-prezzijiet, hija tipprovdi li dawn ta' l-aħħar jiġu stabbiliti kull sena għas-sena tas-suq li tibda l-1 ta' Lulju segwenti. F'dan ir-rigward, l-Artikolu 3(4) u (5) tar-Regolament Nru 1785/81 jipprovdi:
"4.
Il-prezz ta' l-intervent għaz-zokkor abjad huwa stabbilit qabel l-1 ta' Awwissu għas-sena tas-suq li tibda fl-1 ta' Lulju tas-sena segwenti, skond il-proċedura prevista fl-Artikolu 43(2) tat-Trattat.
Skond l-istess proċedura, il-Kunsill għandu jistabbilixxi l-kwalità standard li għaliha l-prezz huwa validu.
5.
Il-Kunsill, waqt li jaġixxi b'maġġoranza kkwalifikata fuq il-proposta tal-Kummissjoni, għandu jistabbilixxi l-prezz ta' l-intervent għaz-zokkor mhux maħdum u l-prezzijiet derivati ta' l-intervent kull sena fl-istess żmien tal-prezz ta' l-intervent għaz-zokkor abjad.
Skond l-istess proċedura, il-Kunsill għandu jistabbilixxi l-kwalità standard li għaliha l-prezz ta' l-intervent għaz-zokkor mhux maħdum huwa validu." [traduzzjoni mhux uffiċjali]
6.
Għall-prezzijiet ta' l-intervent għaz-zokkor abjad, jeżistu żewġ kategoriji: il-prezz proprju ta' l-intervent japplika għaz-zokkor prodott fiż-żoni ta' bla żbilanċ u l-prezz derivat ta' l-intervent għaz-zokkor prodott fiz-zoni ta' żbilanċ. Il-prezz stabbilit għal dawn ta' l-aħħar huwa superjuri għal dak stabbilit għaż-żoni bla żbilanċ. Dan id-differenzazzjoni stabbilita fil-qasam tal-prezzijiet hija magħrufa b'l-isem ta' "reġjonlizzazzjoni".
7.
Parallelament mal-prezz taz-zokkor, jiġi stabbilit prezz minimu kull sena li bih il-fabbriki taz-zokkor għandhom jixtru l-pitravi mingħand il-produtturi, skond l-Artikolu 5(1) tar-Regolament Nru 1785/81, fl-istess żmien tal-prezz ta' l-intervent għaz-zokkor abjad. Bħal fil-każ taz-zokkor, hemm żewġ kategoriji, A u B, ta' pitravi, li jikkorrispondu għaz-zokkor A u zokkor B li tagħhom huma jikkostitwixxu l-materja prima.
8.
Biex jinżamm il-parallelliżmu ma' l-iskema applikabbli għaz-zokkor, l-Artikolu 5(3) tar-Regolament Nru 1785/81 jipprovdi li, "[g]ħaż-żoni li għalihom prezz derivat ta' l-intervent għaz-zokkor abjad huwa stabbilit, il-prezzijiet minimi tal-pitrava A u tal-pitrava B għandhom jiġu miżjuda b'ammont ugwali għad-differenza bejn il-prezz idderivat ta' l-intervent għaż-żona in kwistjoni u l-prezz ta' l-intervent, billi dan l-ammont jiġi aġġustat bil-koeffiċjenti 1.30".
9.
Konsegwentement, is-sistema stabbilita bir-Regolament Nru 1785/81 tipprovdi, għaż-żoni ta' żbilanċ u fil-limiti tal-kwota allokata, prezz iktar għoli għax-xiri tal-materja prima neċessarja għall-produzzjoni taz-zokkor u, fl-istess ħin, il-garanzija ta' remunerazzjoni iktar għolja għaz-zokkor prodott f'dawn iż-żoni.
10.
Ir-Regolament Nru 1785/81 ġie ssostitwit bir-Regolament (KE) Nru 2038/1999 tal-Kunsill, tat-13 ta' Settembru 1999, dwar l-organizzazzjoni komuni tas-swieq fis-settur taz-zokkor (ĠU L 252, p. 1), li, min-naħa tiegħu, ġie mħassar bir-Regolament (KE) Nru 1260/2001 tal-Kunsill, tad-19 ta' Ġunju 2001, dwar l-organizzazzjoni komuni tas-swieq fis-settur taz-zokkor (ĠU L 178, p. 1).
11.
L-Artikolu 14(1) tar-Regolament (KE) Nru 779/96 tal-Kummissjoni, tad-29 ta' April 1996, li jippreskrivi regoli ddettaljati għall-applikazzjoni tar-Regolament Nru 1785/81 tal-Kunsill fir-rigward tal-komunikazzjonijiet fis-settur taz-zokkor (ĠU L 106, p. 9), jipprovdi:
"Kull Stat Membru għandu jinnotifika lill-Kummissjoni:
1)
qabel l-1 ta’ Settembru ta’ kull sena fir-rigward tas-sena tas-suq ta’ qabel u qabel l-1 ta’ Jannar ta’ kull sena fir-rigward tas-sena ta’ produzzjoni ta’ qabel, billi jintuża l-mudell tal-formola muri fl-Anness II, bit-tagħrif li għandu x’jaqsam mal-bilanċ tal-provvisti ta’ zokkor, isoglukosju u xiropp ta’ l-insulina għall-perijodu ta’ żmien in kwistjoni."
12.
Ir-Regolament Nru 779/96 jikkontjeni, fl-Anness II tiegħu, formola li għandha tiġi użata bħala mudell għall-komunikazzjonijiet imsemmija fl-Artikolu 14(1) ta' l-imsemmi Regolament. Fil-kolonna tax-xellug ta' din il-formola huwa indikat kif ġej:
>lt>1
Ir-Regolamenti (KE)Nri 1360/98 u 1361/98
13.
Ir-Regolament (KE) Nru 1360/98 tas-26 ta' Ġunju 1998, li jistabbilixxi, għas-sena tas-suq 1998/1999, ċerti prezzijiet fis-settur taz-zokkor u l-kwalità standard tal-pitravi (ĠU L 185, p. 1), b'mod partikolari stabbilixxa, għas-sena prinċipali in kwistjoni, il-prezz ta' l-intervent taz-zokkor abjad.
14.
Ir-Regolament Nru 1361/98, adottat fuq il-bażi tar-Regolament Nru 1785/81, jippreċiża, fir-rigward ta' l-iffissar tal-prezzijiet idderivati ta' l-intervent, fit-tieni u t-tielet premessi tiegħu:
"billi l-Artikolu 3(1) tar-Regolament (KEE) Nru 1785/81 jipprovdi li l-prezzijiet ta' l-intervent taz-zokkor abjad għandhom jiġu stabbiliti għal kull waħda miż-żoni ta' żbilanċ; li, għal dan l-iffissar, huwa approprjat li jiġu kkunsidrati l-varjazzjonijiet reġjonali fil-prezz taz-zokkor, li, jistgħu jiġu ssupponuti, fil-każ ta' ħsad normali u moviment liberu taz-zokkor, fuq il-bażi tal-kundizzjonijiet naturali ta' formazzjoni tal-prezzijiet tas-suq;
billi huwa previst li sitwazzjoni ta' żona ta' żbilanċ isseħħ fl-Irlanda, fir-Renju Unit, fi Spanja, fil-Portugall u fil-Finlandja". [traduzzjoni mhux uffiċjali]
15.
Billi l-ebda prezz idderivat ta' l-intervent għaz-zokkor ma kien ġie stabbilit mir-Regolament Nru 1361/98 għat-territorju Taljan, il-prezz ta' l-intervent taz-zokkor abjad stabbilit mill-Artikolu 1(2) tar-Regolament Nru 1360/98 ġie applikat fl-Italja għas-sena 1998/1999. B'dan il-mod, l-Italja ġiet ittrattata bħala żona ta' produzzjoni żejda.
Il-kawża prinċipali u d-domandi preliminari
16.
Is-Sinjur Nicoli, produttur ta' pitravi, biegħ lil Eridania, b'kuntratt konkluż fit-2 ta' Diċembru 1997, il-produzzjoni tal-pitravi tiegħu tas-sena 1998/1999, b'piż totali ta' 53.23 tunnellati. Eridania ħallset is-somma ta' 6651350 ITL (3435.14 EUR), li ma tinkludix l-ammont li jikkorrispondi għar-"reġjunaliżmu" tal-prezz, jiġifieri 421263.88 ITL (217.56 EUR).
17.
Billi jqis lilu nnifsu kreditur ukoll ta' din l-aħħar somma, is-Sinjur Nicoli beda proċedura kontra Eridania quddiem il-Giudice della pace ta' Genova, sabiex jikseb il-ħlas tal-bilanċ tal-prezz li jikkunsidra li huwa dovut lilu.
18.
Il-qorti tar-rinviju tirrileva b'mod partikolaru li l-kriterji ta' definizzjoni taż-żoni ta' produzzjoni żejda u ż-żoni ta' żbilanċ jiddependu mill-prevalenza, jew tal-produzzjoni fuq il-konsum (żoni żejda), jew tal-konsum fuq il-produzzjoni (żoni ta' żbilanċ).
19.
Fir-rigward tal-konsum, l-imsemmija qorti ssaqsi lilha nnifisha b'mod iktar partikolari jekk, għall-finijiet tad-definizzjoni ta' żona stabbilita bħala żona ta' żbilanċ, għandux, loġikament, jiġi kkunsidrat bħala kkunsmat fl-Italja z-zokkor li huwa miżjud fl-Italja f'ikel li jittiekel fi Stati Membri oħra, jew jekk, bil-kontra, għandux jiġi kkunsidrat li dan iz-zokkor huwa kkonsmat fl-Istati fejn l-imsemmi ikel jittiekel.
20.
Huwa f'dawn iċ-ċirkustanzi li l-Giudice della pace ta' Genova ddeċieda li jissospendi l-proċedura u li jirrinvija lill-Qorti tal-Ġustizzja t-tliet domandi preliminari.
21.
B'deċiżjoni tal-President tal-Qorti tal-Ġustizzja tat-13 ta' April 2000, il-Qorti tal-Ġustizzja ssospendiet il-proċedura sakemm tiġi magħluqa l-kawża li tat lok għas-sentenza ta' l-14 ta' Marzu 2002, L-Italja vs Il-Kunsill (C-340/98, Ġabra p. I-2663), li kellha preċiżament bħala suġġett il-validità tar-Regolamenti Nri 1360/98 u 1361/98. Din is-sentenza ġiet ikkomunikata lill-Giudice della pace ta' Genova, li kkunsidra, b'digriet tat-30 ta' Lulju 2002, irreġistrat fir-Reġistru tal-Qorti tal-Ġustizzja fid-19 ta' Awwissu ta' wara, li l-Qorti tal-Ġustizzja kienet irrispondiet biss għal-ewwel tat-tliet domandi li kien għamel fid-deċiżjoni tiegħu ta' rinviju.
22.
Skond il-Giudice della pace ta' Genova, għadha bla risposta t-tieni domanda, li tikkonċerna, minn naħa, liema interpretazzjoni għandha tingħata lill-kunċett ta' "konsum f'żona partikolari" u, min-naħa l-oħra, jekk dan il-kunċett jinkludix jew le z-zokkor inkorporat fi prodott ipproċessat li huwa kkunsmat sussegwentement fi Stat ieħor. Skond il-qorti tar-rinviju, ma ngħatat l-ebda risposta lanqas għat-tielet domanda magħmula minnha, li hija marbuta mat-tieni waħda, fis-sens li hija tirriżulta mhux biss minn nuqqas ta' motivazzjoni mir-Regolament Nru 1361/98, iżda wkoll mill-fatt li dan ta' l-aħħar ma jistabbilixxix prezz ta' l-intervent għaż-żoni kollha ta' l-Italja.
23.
Huwa f'dawn iċ-ċirkustanzi li l-Giudice della pace ta' Genova, li jsegwi l-aħħar żewġ domandi pprovduti fid-deċiżjoni tar-rinviju tat-28 ta' Frar 2000, għamel lill-Qorti tal-Ġustizzja d-domandi preliminari segwenti:
"1)
Ir-Regolament Nru 1785/81 għandu jiġi interpretat fis-sens li l-kwalifika ta' żona bħala żona ta' żbilanċ għandha tiġi bbażata fuq metodu ta' kalkolu li jittratta bħala kkunsmat f'dik iż-żona z-zokkor li huwa inkorporat hemm fi prodott ipproċessat, anki jekk dan ta' l-aħħar jittiekel f'pajjiż ieħor, jew li l-kwalifika ta' żona bħala żona ta' żbilanċ għandha tiġi bbażata fuq metodu ta' kalkolu li ma jikkunsidrax bħala kkunsmat f'dik iż-żona z-zokkor li huwa inkorporat hemm fi prodott ipproċessat iżda mittiekel f'pajjiż ieħor?
2)
Ir-Regolament […] Nru 1361/98 […] huwa validu sa fejn jonqos milli jistabbilixxi prezz ta' l-intervent għaż-żoni kollha ta' l-Italja fir-rigward ta' l-Artikolu 3(1), l-Artikolu 5(3), u l-Artikolu 6(2) tar-Regolament […] Nru 1785/81 u ma jagħti l-ebda motivazzjoni f'dan ir-rigward?"
24.
B'deċiżjoni tal-President tal-Qorti tal-Ġustizzja tat-3 ta' Settembru 2002, il-proċedura tkompliet.
Fuq id-domandi preliminari
25.
Iż-żewġ domandi li l-Giudice della pace ta' Genova ressaq quddiem il-Qorti tal-Ġustizzja u li għandhom jiġu eżaminati konġuntement huma essenzjalment intiżi sabiex isaqsu jekk ir-Regolament Nru 1361/98 huwiex invalidu sa fejn, minħabba
metodu żbaljat tal-kalkolu tal-konsum stmat taz-zokkor, it-territorju Taljan ma jidhirx, għas-sena tas-suq 1998/1999, fost iż-żoni ta' żbilanċ tal-Komunità li huma elenkati fl-ewwel Artikolu ta' l-imsemmi Regolament. Il-qorti tar-rinviju tistaqsi wkoll jekk dan ir-Regolament huwiex invalidu minħabba li ma għandu l-ebda motivazzjoni li tiġġustifika n-nuqqas li jistabbilixxi prezz idderivat ta' l-intervent għaż-żoni kollha ta' l-imsemmi territorju.
Fuq il-portata tas-sentenza L-Italja vs Il-Kunsill, iċċitata iktar 'il fuq
26.
Għandu jiġi kkonstatat li, kuntrarjament għal dak li jallegaw il-Kunsill u l-Kummissjoni, is-sentenza L-Italja vs Il-Kunsill, iċċitata iktar 'il fuq, ma
pprovdiet l-ebda risposta għad-domanda dwar il-validità tar-Regolament Nru 1361/98 fir-rigward tal-metodu ta' kalkolu tal-konsum stmat taz-zokkor mil-leġiżlatur komunitarju.
27.
Fir-rigward tal-kwistjoni ta' l-interpretazzjoni tal-kunċett tal-konsum, jidher ċar mill-punti 71 sa 78 tas-sentenza L-Italja vs Il-Kunsill, iċċitata iktar 'il fuq, li l-Qorti tal-Ġustizzja ma eżaminatx ħlief bidla waħda allegata tal-metodu użat mill-Kummissjoni u l-Kunsill sabiex tiġi evalwata s-sitwazzjoni futura fl-Italja.
28.
Il-Qorti tal-Ġustizzja kkonstatat, b'mod partikolari fil-punt 73 ta' l-imsemmija sentenza, li l-metodu użat ikkonsista fit-tqabbil tal-produzzjoni disponibbli, ikkostitwit minn kwantitajiet previdibbli ta' zokkor A u zokkor B, eventwalment miżjuda, biz-zokkor C eċċedenti, mal-konsum previdibbli.
29.
Madankollu, is-sentenza L-Italja vs Il-Kunsill, iċċitata iktar 'il fuq, ma eżaminat la l-metodu ta' kalkolu tal-konsum stmat u lanqas, għaldaqstant, il-kwistjoni tal-validità tar-Regolament Nru 1361/98, billi l-Italja ma tidhirx fih, bħala żona ta' żbilanċ għas-sena tas-suq 1998/1999, minħabba l-implementazzjoni ta' metodu ta' kalkolu kkunsidrat żbaljat.
30.
Min-naħa l-oħra, jirriżulta mill-punti 56 sa 63 tas-sentenza L-Italja vs Il-Kunsill, iċċitata iktar 'il fuq, li fihom il-Qorti tal-Ġustizzja eżaminat it-talba bbażata fuq in-nuqqas jew l-insuffiċjenza tal-motivi li fuqhom kien ibbażat ir-Regolament Nru 1361/98 fid-dawl ta' l-Artikolu 190 tat-Trattat KE (li sar l-Artikolu 253 KE), li din il-motivazzjoni kienet ikkunsidrata bħala konformi ma' l-eżiġenzi ta' l-imsemmija dispożizzjoni. Fil-fatt, fil-punt 63 ta' l-imsemmija sentenza, il-Qorti tal-Ġustizzja kkonstatat li, fil-kuntest tal-leġiżlazzjoni kollha in kwistjoni u ta' l-evoluzzjoni tas-suq ikkonċernat, il-motivazzjoni fl-imsemmi regolament fir-rigward tal-klassifikazzjoni ta' l-Italja fost iż-żoni bla żbilanċ għas-sena 1998/1999, minkejja li qasir, huwa suffiċjenti biex jissodisfa l-eżiġenzi ta' motivazzjoni li tirriżulta mill-ġurisprudenza tal-Qorti tal-Ġustizzja.
31.
Għaldaqstant, il-validità tar-Regolament Nru 1361/98 m'għandhiex tiġi kkontestata minħabba ksur allegat ta' l-eżiġenzi għal motivazzjoni għad-deċiżjoni li ma jiġix stabbilit prezz ta' l-intervent għaż-żoni kollha ta' l-Italja.
Fuq il-metodu ta' kalkolu tal-konsum stmat
32.
Preliminarjament, għandu jiġi mfakkar li l-konsum stmat għas-sena li jmiss huwa wieħed minn żewġ elementi li l-istituzzjonijiet għandhom jibbażaw ruħhom fuqu sabiex jevalwaw jekk f'żona partikolari għandhiex tkun prevista sitwazzjoni ta' żbilanċ jew ta' produzzjoni żejda. Fil-fatt, hemm żbilanċ fis-sens tar-Regolament Nru 1785/81 meta t-total tal-produzzjoni disponibbli huwa inferjuri għall-konsum (ara s-sentenzi tas-6 ta' Lulju 2000, Eridania, C 289/97, Ġabra p. I-5409, punt 46, u L-Italja vs Il-Kunsill, iċċitata iktar 'il fuq, punt 76).
33.
Il-kunċett ta' "konsum" ma kienx ġie stabbilit mil-leġiżlazzjoni dwar l-iskema ta' l-OKS taz-zokkor. Minkejja li r-Regolament Nru 779/96, applikabbli fid-data tal-fatti fil-kawża prinċipali, jipprevedi, fil-punt 8 ta' l-Anness II tiegħu, metodu ta' kalkolu tal-konsum totali, dan l-anness mhuwiex intiż li jistabbilixxi definizzjoni tal-kunċett ta' konsum li għandha tiġi użata għall-iffissar tan-natura ta' żbilanċ jew produzzjoni żejda ta' zona. Hija għandha pjuttost bħala skop li tistabbilixxi mudell komuni għall-komunikazzjonijiet tad-data li huma użati għal diversi mekkaniżmi ta' l-imsemmija OKS.
34.
Issa, huwa kostanti li l-Kunsill u l-Kummissjoni jibbażaw ruħhom fuq id-definizzjoni tal-"konsum totali", mogħtija fl-imsemmi punt 8 sabiex jistabbilixxu n-natura ta' żbilanċ jew ta' produzzjoni żejda ta' żona. B'hekk, huma jevalwaw l-konsum totali billi jnaqqsu, mill-kwantitajiet totali disponibbli, is-somma tal-kwantitajiet li jikkorrispondu għall-esportazzjonijiet lejn Stati Membri oħra, l-esportazzjonijiet lejn pajjiżi terzi, u l-istokkijiet ta' l-għeluq. Minn dan jirriżulta li z-zokkor importat minn pajjiżi terzi jew minn Stati Membri oħra u inkorporat fil-prodotti pproċessati jittieħed in kunsiderazzjoni, iżda li z-zokkor sussegwentement inkorporat fi prodotti pproċessati li huma esportat lejn Stati oħra mhux ikkunsidrat bħala kkunsmat fl-Istat Membru in kwistjoni.
35.
Is-Sinjur Nicoli jikkunsidra dan il-kalkolu tal-konsum żbaljat ħafna għaliex ma jieħux in kundsiderazzjoni dawn l-aħħar kwantitajiet.
36.
Fir-rigward tal-portata tal-kontroll ġurisdizzjonali eżerċitat mill-Qorti tal-Ġustizzja fuq il-metodu adottat mill-istituzzjonijiet sabiex jistabbilixxu l-konsum stmat taz-zokkor għas-sena in kwistjoni, għandu jiġi mfakkar li l-Kunsill u l-Kummissjoni għandhom jeffettwaw xi projezzjonijiet, fuq il-bażi ta' l-informazzjoni nnotifikata mill-Istati Membri, li huma rrelatati kemm mas-sena kurrenti, fir-rigward ta' l-evoluzzjoni tal-konsum, u kemm mal-perspettivi tas-sena li għadha ġejja, fir-rigward ta' l-evoluzzjoni tal-produzzjoni disponibbli (ara s-sentenza Eridania, iċċitata iktar 'il fuq, punt 47).
37.
B'l-implikazzjoni tan-neċessità li tiġi evalwata sitwazzjoni ekonomika kumplessa, l-istituzzjonijiet komunitarji jgawdu minn diskrezzjoni wiesgħa. L-imħallef komunitarju, fl-istħarriġ tal-kontroll tal-legalità ta' l-eżerċizzju ta' din id-diskrezzjoni, m'għandux jissostitwixxi l-kunsiderazzjonijiet tiegħu fuq dan is-suġġett b'dawk ta' l-awtorità kompetenti iżda għandu sempliċement jeżamina jekk dawn ta' l-aħħar humiex ivvizzjati bi żball manifest jew b'abbuż ta' poter jew jekk l-istituzzjoni kkonċernata ma qabżitx b'mod manifest il-limiti tas-setgħa tagħha ta' evalwazzjoni (ara s-sentenzi tas-27 ta' Novembru 1997, Somalfruit u Camar, C-369/95, Ġabra p. I‑6619, punt 50, u ta' l-14 ta' Diċembru 2000, L-Italja vs Il-Kummissjoni, C-99/99, Ġabra p. I-11535, punt 26).
38.
Għaldaqstant, fir-rigward tar-Regolament Nru 1361/98, għandu jiġi eżaminat, fid-dawl ta' din il-ġurisprudenza, jekk, fit-teħid in kunsiderazzjoni ta' l-evalwazzjoni tal-konsum stmat ta' zokkor għas-sena 1998/1999 tal-kwantitajiet ikkunsmati unikament f'żona partikolari, għall-esklużjoni taz-zokkor inkorporat fil-prodotti pproċessati fiż-żona kkonċernata u li huma sussegwentement esportati, il-Kummissjoni ma kinitx ikkommettiet żball manifest ta' evalwazzjoni.
39.
Hekk kif il-Kummissjoni kienet innotat fl-osservazzjonijiet bil-miktub tagħha, l-iffissar ta' prezz idderivat ta' l-intervent iktar għoli għaż-żoni ta' żbilanċ għandu l-iskop, minn naħa, li jippermetti l-provvista ta' dawn ta' l-aħħar permezz taz-zokkor taż-żoni bla żbilanċ, billi jieħu in kunsiderazzjoni, f'ċerta miżura l-ispejjeż ta' trasport, b'mod partikolari, u, min-naħa l-oħra, li jiġi evitat tnaqqis tal-produzzjoni ta' pitravi li jagħtu lok għal żbilanċ iktar għoli fis-snin suċċessivi.
40.
Anki jekk il-metodu ta' kalkolu tal-konsum issuġġerit mis-Sinjur Nicoli huwa iktar adatt sabiex jilħaq l-objettivi msemmija fil-punt preċedenti, il-Kummissjoni ma wettqitx żball manifest ta' evalwazzjoni meta adottat metodu ta' kalkolu tal-konsum stmat ta' zokkor li abbażi tiegħu ma jiġux ikkunsidrati bħala kkunsmati fl-Istat Membru kkonċernat iz-zokkor inkorporat fil-prodotti pproċessati u li huwa esportat lejn Stati oħra. Fil-fatt, skond il-metodu adottat, iz-zokkor li jinsab fi prodotti pproċessati li kien importat minn Stati oħra huwa wkoll ikkunsidrat fil-kalkolu ta' l-imsemmi konsum.
Fuq il-validità tar-Regolament Nru 1361/98
41.
Jirriżulta minn dak li ntqal li l-eżami tad-domandi rriferiti ma rrivela l-ebda element ta' natura li jeffettwa l-validità tar-Regolament Nru 1361/98.
Fuq l-ispejjeż
42.
Peress li l-proċedura għandha, fir-rigward tal-partijiet fil-kawża prinċipali, in-natura ta' kwistjoni mqajma quddiem il-qorti tar-rinviju, hija din il-qorti li tiddeċiedi fuq l-ispejjeż. L-ispejjeż sostnuti għas-sottomissjoni ta' l-osservazzjonijiet lill-Qorti, barra dawk ta' l-imsemmija partijiet, ma jistgħux jitħallsu lura.
Parti operattiva
Għal dawn il-motivi, il-Qorti tal-Ġustizzja (It-Tieni Awla ) taqta' u tiddeċiedi li:
L-eżami tad-domandi rrinvijati ma rrilevaw ebda element ta' natura li jeffettwa l-validità tar-Regolament (KE) Nru 1361/98 tal-Kunsill, tas-26 ta' Ġunju 1998, li jistabbilixxi, għas-sena tas-suq 1998/1999, il-prezzijiet idderivati ta' l-intervent taz-zokkor abjad, il-prezz ta' l-intervent taz-zokkor mhux maħdum, il-prezzijiet minimi tal-pitravu A u tal-pitravu B, kif ukoll l-ammont ta' kumpens għal spejjeż ta' magazzinaġġ.